বাদ পড়েই বিরাট মন্তব্য মুস্তাফিজুরের! কী বললেন KKR সম্পর্কে?

ওয়েব ডেস্ক: কয়েকদিন আগেই নিলামের টেবিল থেকে মুস্তাফিজুর রহমানকে (Mustafizur Rahman) ৯.২০ কোটি টাকার বিরাট মূল্যে দলে নিয়েছিল কলকাতা নাইট রাইডার্স (Kolkata Knight Riders)। কিন্তু বিসিসিআই-এর (BCCI) নির্দেশ মেনে আইপিএল-এর (IPL 2026) আগেই দল থেকে এই বাংলাদেশি পেসারকে বাদ দিতে বাধ্য হয়েছে কিং খানের ফ্র্যাঞ্চাইজি। সেই নিয়ে দুই দেশের ক্রিকেট মহলে তুমুল ঝড় উঠেছে, চর্চা চলছে রাজনৈতিক মহলেও।

আর এবার এই বিতর্ক নিয়ে মুখ খুললেন খোদ মুস্তাফিজুর রহমান। শনিবার রাতে বিডিক্রিকটাইম নামক এক বাংলাদেশি সংবাদমাধ্যমকে দেওয়া প্রতিক্রিয়ায় সংক্ষিপ্ত অথচ তাৎপর্যপূর্ণ মন্তব্য করেন তিনি। বিসিসিআই-এর নির্দেশে কেকেআর থেকে বাদ পড়া নিয়ে মুস্তাফিজ বলেন, “বাদ পড়লে আর কীই বা করার আছে?” অর্থাৎ, বাধ্য হয়ে হলেও বিষয়টাকে মেনে নিয়েছেন তিনি। কিন্তু এর বিরুদ্ধে আইসিসি-র কাছে তিনি কোনও পদক্ষেপ করবেন কী না, তা এখনও জানাননি এই বাংলাদেশি পেসার।

আরও পড়ুন: মুস্তাফিজের IPL ব্যান! কী বললেন বাংলাদেশের প্রাক্তন অধিনায়ক? দেখুন EXCLUSIVE খবর

এদিকে গতকালই বাংলাদেশের প্রাক্তন অধিনায়ক মহম্মদ আশরাফুল (Mohammad Ashraful) কলকাতা টিভিকে দেওয়া এক বিশেষ অডিও সাক্ষাৎকারে এই বিষয়ে জানান, “যদি রাজনৈতিক কারণে এই সিদ্ধান্ত নেওয়া হয়, তাহলে এটা অত্যন্ত দুঃখজনক। খেলার মাঠে রাজনীতি থাকা উচিৎ নয়। আর মুস্তাফিজ কোনওভাবে রাজনীতির সঙ্গে জড়িতই নয়। বাংলাদেশের ক্রিকেট এবং প্রত্যেক ক্রিকেটারের জন্য এই ঘটনা দুঃখজনক।”

অন্যদিকে আবার বেশ কিছু সংবাদমাধ্যমের রিপোর্টে দাবি করা হয়েছে যে, এই ঘটনার প্রতিক্রিয়া হিসেবে ভারতে টি-২০ বিশ্বকাপ খেলতে না আসার সিদ্ধান্ত নিতে পারে বাংলাদেশ ক্রিকেট বোর্ড। তবে বিসিবি-র তরফে এখনও এই বিষয়ে কোনও অফিসিয়াল বিবৃতি জারি করা হয়নি।