বিশ্বকাপের ভেন্যু জট কাটাতে বাংলাদেশে যাচ্ছে ICC-র প্রতিনিধি দল?

ওয়েব ডেস্ক: মুস্তাফিজুর রহমান (Mustafizur Rahman) বিতর্ককে কেন্দ্র করে ভারতের মাটিতে টি-২০ বিশ্বকাপ (ICC T20 World Cup 2026) না খেলার সিদ্ধান্তে অনড় বাংলাদেশ ক্রিকেট বোর্ড (Bangladesh Cricket Board)। আইসিসি (ICC) এবং বিসিসিআই-এর (BCCI) তরফে একাধিক বার অনুরোধ করে হলেও নিজেদের অবস্থান বদলাতে রাজি হয়নি বিসিবি। পরিস্থিতি সামাল দিতে এবার বাংলাদেশে গিয়ে সরাসরি আলোচনায় বসতে পারেন আইসিসির প্রতিনিধিরা।

আগামী ৭ ফেব্রুয়ারি থেকে শুরু হতে চলেছে টি-২০ বিশ্বকাপ। কাজে হাতে সময় খুবই কম। এদিকে এই টুর্নামেন্টে বাংলাদেশের খেলা নিয়ে তৈরি হওয়া জট এখনও কাটেনি। আসন্ন আইপিএল থেকে মুস্তাফিজুর রহমানকে বাদ দেওয়ার সিদ্ধান্তে ক্ষুব্ধ বাংলাদেশের অন্তর্বর্তিকালীন মহম্মদ ইউনুস সরকার। সে দেশের ক্রীড়া উপদেষ্টা আসিফ নজরুলের নির্দেশেই ভারতের মাটিতে বিশ্বকাপের ম্যাচ না খেলার সিদ্ধান্ত নেয় বিসিবি।

আরও পড়ুন: সিরিজ জিততে পুজো! ভোররাতে মহাকাল মন্দিরে গম্ভীর, দেখুন ভিডিও

বাংলাদেশের আশঙ্কা, ভারতে খেলতে গেলে লিটন দাসদের নিরাপত্তা বিঘ্নিত হতে পারে। সেই কারণেই তারা ম্যাচগুলি শ্রীলঙ্কায় সরিয়ে নেওয়ার আবেদন জানিয়েছে। তবে বিশ্বকাপের সূচি বহু আগেই চূড়ান্ত হয়েছে এবং সেই অনুযায়ী সব প্রস্তুতিও সম্পন্ন—এই যুক্তিতে ম্যাচ স্থানান্তরে রাজি হয়নি আইসিসি। ক্রিকেটারদের জন্য কঠোর নিরাপত্তা ব্যবস্থার আশ্বাস দেওয়া হয়েছে। দু’পক্ষের মধ্যে একাধিক বার চিঠি চালাচালি এবং ভিডিয়ো কনফারেন্সে বৈঠক হলেও সমস্যার সমাধান হয়নি। তাই এবার বাংলাদেশে গিয়ে আলোচনায় বসতে চলেছে আইসিসি।